CELEX: C2007/140/53
Language: da
Date: 2007-06-23 00:00:00
Title: Sag T-123/07: Sag anlagt den 17. april 2007 — Siemens Transmission & Distribution mod Kommissionen

23.6.2007   
            
            
               DA
            
            
               Den Europæiske Unions Tidende
            
            
               C 140/31
            
         Sag anlagt den 17. april 2007 — Siemens Transmission & Distribution mod Kommissionen
   (Sag T-123/07)
   (2007/C 140/53)
   Processprog: tysk
   Parter
   
      Sagsøger: Siemens Transmission & Distribution Ltd (Manchester, Det Forenede Kongerige) (ved Rechtsanwälte H. Wollmann og F. Urlesberger)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Den anfægtede beslutnings artikel 1 annulleres, for så vidt som det i denne bestemmelse fastslås, at sagsøgeren overtrådte artikel 81 EF og/eller EØS-aftalens artikel 53 i perioderne fra den 15. april 1988 til den 13. december 2000, fra den 1. april 2002 til den 9. oktober 2002 og fra den 21. januar 2004 til den 11. maj 2004.
            
         
               —
            
            
               Den anfægtede beslutnings artikel 2 annulleres, for så vidt som den vedrører sagsøgeren.
            
         
               —
            
            
               Subsidiært, nedsættes den bøde, der er blevet pålagt sagsøgeren ved beslutningens artikel 2, litra l), til et beløb, der ikke overstiger 1 100 000 EUR.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter
   Sagsøgeren anfægter Kommissionens beslutning af 24. januar 2007 K(2006) 6762 endelig udg. i sag COMP/F/38.899 — gasisoleret koblingsudstyr. Ved den anfægtede beslutning blev sagsøgeren og andre virksomheder pålagt en bøde for overtrædelse af artikel 81 EF og EØS-aftalens artikel 53. Ifølge Kommissionen deltog sagsøgeren i en samling aftaler og former for samordnet praksis vedrørende sektoren for »gasisoleret koblingsudstyr«.
   Til støtte for søgsmålet gør sagsøgeren for det første gældende, at der er sket tilsidesættelse af artikel 81, stk. 1, EF og artikel 23, stk. 2 og 3, i forordning (EF) nr. 1/2003 (1) samt denne forordnings artikel 25. Sagsøgeren gør i denne forbindelse gældende, at den bøde, som er blevet pålagt selskabet, overstiger 10 % af selskabets omsætning i det regnskabsår, der lå umiddelbart forud for beslutningen. Endvidere tog Kommissionen ved bødens fastsættelse ikke sagsøgerens individuelle forhold i betragtning. Derudover gør sagsøgeren gældende, at Kommissionen har foretaget en urigtig bedømmelse af overtrædelsens varighed. Bortset herfra er der allerede indtrådt forældelse for så vidt angår perioden forud for den 16. juli 1998. Endvidere har Kommissionen, selv om der ikke forelå afgørende bevis herfor, fastslået, at den hævdede overtrædelse indtil den 13. december 2000 havde konkurrencebegrænsning inden for Fællesskabet til formål eller følge. Endelig gøres det inden for rammerne af det første anbringende gældende, at sagsøgeren med urette blev beskyldt for selv at have deltaget i aftalerne efter 2002.
   For det andet gør sagsøgeren gældende, at Kommissionen tilsidesatte væsentlige formforskrifter. I denne henseende gøres det gældende, at der er sket tilsidesættelse af retten til kontradiktion.
   
      (1)  Rådets forordning (EF) nr. 1/2003 af 16.12.2002 om gennemførelse af konkurrencereglerne i traktatens artikel 81 og 82 (EFT 2003 L 1, s. 1).